गोरखपुर. राजनीतिज्ञों से मेरी दोस्ती है, इसका मतलब ये नहीं कि मैं भी राजनीति में आ रहा हूँ। राजनीति मेरे बस की नहीं है, राजनीति वो करे जिसके अन्दर घर परिवार त्याग देने का जज्बा हो। यह कहना है भोजपुरी फिल्मों के स्टार दिनेश लाल यादव निरहुआ का, जो गोरखपुर में आयोजित उत्तर प्रदेश सांस्कृतिक, सामजिक संस्थान द्वारा आयोजित 'विमर्श और हस्तक्षेप की आवश्यक पहल' कार्यक्रम में भाग लेने आये थे।
निरहुआ ने कार्यक्रम के बाद कुछ पल दैनिकभास्कर.कॉम के साथ अपने गोरखपुर स्थित ऑफिस में बिताये। भोजपुरी गायकी से सफ़र शुरू कर भोजपुरी फिल्मों में एक्टिंग करने वाले निरहुआ पिछले 12 वर्षों में 50 से अधिक भोजपुरी फिल्मों में काम कर चुके हैं और अब अपनी पहली हिंदी फिल्म 'वर्दी वाला गुंडा' के प्रमोशन के लिए पूर्वी उत्तर प्रदेश और बिहार में दौरा कर रहे हैं।
निरहुआ ने भोजपुरी फिल्मों के विकास के लिए फिल्म सिटी के निर्माण की लगातार उठ रही मांगों के सम्बन्ध में कहा कि अभी इसकी आवश्यकता नहीं है। पहले भोजपुरी फिल्मों के निर्माण और प्रोत्साहन के लिए माहौल तो तैयार करिए फिल्म सिटी का निर्माण तो कभी भी हो जायेगा।
उन्होंने कहा की प्रदेश में भोजपुरी सिनेमा के विकास के लिए मैंने राज्य सरकार को कुछ सुझाव दिए हैं, जिन पर मुख्यमंत्री अखिलेश यादव गंभीरता से विचार कर रहे हैं। उत्तर प्रदेश में भी बिहार की तर्ज पर सिनेमा पर कंपाउंड टैक्स लगाया जाना चाहिए तभी प्रदेश में बंद हो रहे सिनेमा हाल्स को बचाया जा सकेगा।
सम्मलेन में उनकी उपस्थति को लेकर उनके राजनैतिक करियर की शुरुआत के कयास को उन्होंने सिरे से ख़ारिज करते हुए कहा कि मुझे सिनेमा का प्रतिनिधित्व करने के लिए इस सम्मलेन में बुलाया गया था। मैं पॉलिटिक्स के लिए बना ही नहीं हूँ, हाँ पॉलिटिक्स में मेरे कई दोस्त हैं। मैं इन दोस्तों के जरिये सिनेमा और समाज से जुडी समस्याओं के हल का प्रयास करता हूँ।
पॉलिटिक्स में सिने-स्टार्स के आने के प्रचलन और ज्यादातर उनके नाकाम रहने की परंपरा पर निरहुआ ने बिना किसी का नाम लिए कहा कि सिनेमा के स्टार्स को ही यह डिसाइड करना होगा कि कौन सा काम आप अच्छी तरह से कर सकते हैं।
दो नावों की सवारी करने वाले सिने स्टार्स न तो पॉलिटिक्स के साथ जस्टिस करते हैं और न ही सिनेमा के साथ। उन्होंने कहा पॉलिटिक्स में तो वे ही लोग सफल हुए हैं जिन्होंने अपने स्वयं के परिवार को छोड़कर पूरे समाज को ही अपना परिवार मान लिया है।
वर्तमान राजनैतिक व्यवस्था से त्रस्त कॉमन मैन की चर्चा उठते ही निरहुआ कहते हैं कि हम अपने नेता को खुद चुनते हैं। अगर व्यवस्था में खोट है तो व्यवस्था को बदल डालिए। राजनीतिज्ञों से इमानदारी की अपेक्षा रखने वालों को पहले खुद इमानदार होना पड़ेगा तभी व्यवस्था बदलेगी। मुझे भी लगता था कि भोजपुरी में जो सिनेमा होना चाहिए वो मुझे देखने को नहीं मिल रहा, इसलिए मैं प्रोडक्शन के क्षेत्र में आ गया।
मुझे भोजपुरी सिनेमा के विकास के लिए काम करना था, उसकी शुरुआत मैंने भोजपुरी के गढ़ पूर्वांचल में ही की। मैंने अपना डिस्ट्रीब्यूशन और प्रोडक्शन का ऑफिस गोरखपुर में खोला है, जिसके जरिये मैं अपनी फिल्मों का प्रोडक्शन करता हूँ।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva